
Αθήνα,   21 Φεβρουαρίου 2008
Στην σύντομη αυτή παρουσίασή μου θα προσπαθήσω να συνδέσω τη σύγχρονη αποστολή των Δήμων καθώς επίσης την ανάγκη για διοικητικές αλλαγές με τις δυνατότητες των νέων τεχνολογιών. Ως αποστολή των Δήμων, όπως αυτή απορρέει από το Σύνταγμα και από τις Δημοκρατικές αρχές δεν είναι μόνο ο χειρισμός των τοπικών ζητημάτων και η εξυπηρέτηση του πολίτη, αλλά η αποτελεσματική άσκηση τοπικών πολιτικών και επομένως η επιτέλεση του αναπτυξιακού ρόλου στο τοπικό επίπεδο. 
Δεν υπάρχει αμφιβολία ότι το ζητούμενο της Τοπικής Ανάπτυξης αλλά και της σύγκλισης της χώρας με την ΕΕ προϋποθέτει ένα σύγχρονο σύστημα διακυβέρνησης των ΟΤΑ, που να ενισχύει την οικονομική αυτοτέλειά τους, να αξιοποιεί τους διατιθέμενους πόρους και να προστατεύει τα δικαιώματα των πολιτών εξασφαλίζοντας χρηστή  διακυβέρνηση. 

Είναι επίσης παραδεκτό από όλους ότι η εκχώρηση αρμοδιοτήτων από την κεντρική εξουσία στους ΟΤΑ δεν συνοδεύτηκε πάντα από την αντίστοιχη μεταφορά πόρων και άλλων αναγκαίων μέσων. Το γεγονός αυτό, για την εκπλήρωση από τους ΟΤΑ της αποστολής τους σε συνδυασμό με την οικονομική εξάρτηση των ΟΤΑ από την κεντρική εξουσία, έχει δημιουργήσει διαχρονικά μια σειρά αδυναμιών που δυσκολεύουν την αντιμετώπιση των σύγχρονων πολύπλοκων κοινωνικών προβλημάτων. 

Τα τελευταία χρόνια, κυρίως λόγω των ευκαιριών από τους πόρους του Γ΄ΚΠΣ, οι ΟΤΑ α΄ βαθμού προσπάθησαν να αναπτύξουν της δυνατότητες των σύγχρονων ΤΠΕ. Αυτό κατά την άποψή μου, έγινε με έναν τεχνικό και μονοδιάστατο τρόπο.

Τόσο η εισαγωγή back office συστημάτων, όσο και υποδομών για την παροχή εξωστρεφών υπηρεσιών, όπως π.χ. portals των Δήμων, μέχρι τώρα, δεν έχουν συνδυασθεί με τις αναγκαίες οργανωτικές και άλλες διοικητικές παρεμβάσεις που να διασφαλίζουν την αποτελεσματική λειτουργία τους και κατά συνέπεια την εξυπηρέτηση του πολίτη. Και δεν αναφέρομαι μόνο στην έλλειψη στελεχών πληροφορικής, γεγονός, που αποτυπώθηκε και σε σχετική έρευνα του Ινστιτούτου Τοπικής Αυτοδιοίκησης (ΙΤΑ) της ΚΕΔΚΕ. Χρειάζεται και προσωπικό καταρτισμένο στη διαχείριση της πληροφορίας (Information Management) και τη δημιουργία κωδικοποιημένου ψηφιακού περιεχομένου με βάση τις ανάγκες του χρήστη.
Ειδικότερα με τη λήξη του Γ’ ΚΠΣ και του Επιχειρησιακού Προγράμματος Κοινωνία της Πληροφορίας η εικόνα των ΟΤΑ σε σχέση με την αξιοποίηση των νέων τεχνολογιών δείχνει ότι αρκετοί από αυτούς θα μπορούν με την ολοκλήρωση των σχετικών έργων να παρέχουν ηλεκτρονικά στους πολίτες υπηρεσίες τοπικής πληροφόρησης και συναλλαγές όπως έκδοση πιστοποιητικών, αδειών και βεβαιώσεων δημοτολογίου, καθώς επίσης και ηλεκτρονική πληρωμή τελών και δημοτικών φόρων.

Ζητούμενο όμως παραμένει η παραγωγική λειτουργία και βιωσιμότητα των έργων αυτών και η μετουσίωσή τους σε καθημερινές λειτουργίες των ΟΤΑ με εξωστρεφή χαρακτήρα. Κυρίως λόγω μιας σειράς οργανωτικών αδυναμιών αλλά και έλλειψης κατάλληλου και καταρτισμένου προσωπικού. Ενδεικτικό είναι ότι βάση σχετικής έρευνας του Ινστιτούτου Τοπικής Αυτοδιοίκησης (Ι.Τ.Α.) και της Ελληνικής Εταιρίας Τοπικής Ανάπτυξης και Αυτοδιοίκησης Α.Ε. (ΕΕΤΑΑ Α.Ε.). Το 68% των ΟΤΑ δεν έχει Υπηρεσία Πληροφορικής. Ειδικότερα :
· Κανείς από τους ΟΤΑ με πληθυσμό μικρότερο των 5.000 κατοίκων δεν έχει Υπηρεσία Πληροφορικής,

· Το 25% των ΟΤΑ με πληθυσμό μεταξύ 5.000 και 20.000 κατοίκων έχει Υπηρεσία Πληροφορικής, ενώ

· Το 90% των ΟΤΑ με πληθυσμό μεγαλύτερο των 20.000 κατοίκων («μεγάλοι ΟΤΑ») έχουν Υπηρεσία Πληροφορικής.

Πέραν των, οργανωτικών παρεμβάσεων υπάρχει ένα σοβαρό ζήτημα με την εκπαίδευση του ανθρώπινου δυναμικού των ΟΤΑ, που σήμερα δεν είναι μεθοδική και συστηματική.

Νομίζω όμως ότι είναι καιρός να συνδέσουμε την εκπαίδευση με τα καθήκοντα, που ασκούνται από την κάθε μια ειδικότητα. Άρα να προχωρήσουμε, και γιατί να μην αρχίσουμε από τους ΟΤΑ, διαμορφώνοντας περιγραφές θέσεων εργασίας και στη συνέχεια να τις συνδέσουμε με όλο το φάσμα διοίκησης του προσωπικού, δηλαδή την πρόσληψη, την αξιολόγηση, την προαγωγή, την εκπαίδευση και την κινητικότητα. Παρενθετικά εδώ αναφέρω ότι με βάση τη νέα στρατηγική για το ανθρώπινο δυναμικό στο Επιχειρησιακό Πρόγραμμα “Διοικητική Μεταρρύθμιση” περιλαμβάνονται περιγράμματα θέσεων. 
Όλα αυτά τα ζητήματα καλείται σήμερα να εξετάσει και να χειρισθεί το Υπουργείο Εσωτερικών, μέσω του Επιχειρησιακού Προγράμματος “Διοικητική Μεταρρύθμιση” που στοχεύει στην ενδυνάμωση της Διοίκησης ώστε να μπορεί να παράγει αναπτυξιακά αποτελέσματα και να αναβαθμίζει το επίπεδο εξυπηρέτησης του κοινωνικού συνόλου.

Στο πλαίσιο αυτό έχει ανοίξει ένας διάλογος μεταξύ της ΚΕΔΚΕ και της Γενικής Γραμματείας Δημόσιας Διοίκησης & Ηλεκτρονικής Διακυβέρνησης για τον καθορισμό των κύριων παρεμβάσεων για την Τοπική Αυτοδιοίκηση, που θα γίνουν από το Επιχειρησιακό Πρόγραμμα.

Οι παρεμβάσεις αυτές είναι οι ακόλουθες : 

1. Ενίσχυση και αναβάθμιση των βασικών οριζόντιων λειτουργιών των ΟΤΑ.


Ειδικότερα :

α. Της λειτουργίας του Προγραμματισμού περιλαμβανομένων όλων των οργανωτικών και επιχειρησιακών παρεμβάσεων που χρειάζονται οι Δήμοι για την άσκηση του επιτελικού τους ρόλου στο επίπεδο της άσκησης τοπικών πολιτικών.

Είναι αναγκαία η δημιουργία δικτύου των στελεχών των ΟΤΑ που καταρτίζουν τα Επιχειρησιακά Προγράμματα που προβλέπει ο Δημοτικός και Κοινοτικός Κώδικας (ΔΚΚ). Η εκπαίδευσή τους μέσω “workshops” και “on the job” υποστήριξης, η διασφάλιση των κατάλληλων εργαλείων, όπως intranet, για τη διαρκή πρόσβασή τους στην πληροφορία και τη διαχείρισή της, καθώς και άλλα εργαλεία, όπως οδηγός για την οργάνωση της Κοινωνικής Διαβούλευσης, συνιστούν βασικές συνιστώσες της ενίσχυσης της λειτουργίας του Προγραμματισμού.

β. Της λειτουργίας του τμήματος Πληροφορικής για την αξιοποίηση των ΤΠΕ και την υποστήριξη, που χρειάζεται το προσωπικό τόσο στην καθημερινή του εργασία, όσο και στην παροχή ηλεκτρονικών υπηρεσιών στους πολίτες.

γ. Της λειτουργίας της Οικονομικής Υπηρεσίας για τη βελτίωση της οικονομικής διαχείρισης των Δήμων και της καλύτερης αξιοποίησης των πόρων.

δ. Της Τεχνικής Υπηρεσίας των ΟΤΑ για το σχεδιασμό και την αποτελεσματική εκτέλεση αντίστοιχων έργων.

ε. Την ενδυνάμωση της ικανότητας των ΟΤΑ για τη διαχείριση και διάδοση της δημόσιας πληροφορίας, δεδομένου ότι για την εξωστρεφή λειτουργία των ΤΠΕ (portals, κ.λπ.) αναγκαία προϋπόθεση αποτελεί η δημιουργία ψηφιακού περιεχομένου, η κωδικοποίηση και επικαιροποίηση της δημόσιας πληροφορίας, σύμφωνα με τις ανάγκες του χρήστη. Επίσης περιλαμβάνεται η ενίσχυση των δυνατοτήτων τους για την αξιοποίηση των ευρυζωνικών δικτύων.

2. 
Στον τομέα της ενδυνάμωσης του ανθρώπινου δυναμικού θα υπάρξει στοχευμένη και με σύγχρονους τρόπους εκπαίδευση των στελεχών που εμπλέκονται στις ανωτέρω οριζόντιες λειτουργίες.

3. 
Ενίσχυση των Δήμων για την εφαρμογή μιας ολοκληρωμένης Κοινωνικής Πολιτικής σε τοπικό επίπεδο. Όπως είναι γνωστό, σήμερα προσφέρονται από τους Δήμους μια σειρά κοινωνικών υπηρεσιών από διάφορες δομές, που όμως αντιμετωπίζουν προβλήματα βιωσιμότητας. Θεωρώντας ότι ο τομέας των κοινωνικών υπηρεσιών έχει μεγάλη θετική επιρροή στους πολίτες νομίζουμε πως είναι αναγκαίο να οργανωθούν οι υπηρεσίες αυτές, με τον καλύτερο δυνατό τρόπο, στο επίπεδο των Δήμων. Στο πλαίσιο αυτό συμφωνήθηκε, κατά τη σύσκεψή μας, η εκπόνηση σχετικής μελέτης για το έργο αυτό από την Ελληνική Εταιρεία Τοπικής Ανάπτυξης και Αυτοδιοίκησης (ΕΕΤΑΑ Α.Ε.).

4.
Στο πλαίσιο στοχευμένων δράσεων και έργων για την αναβάθμιση των προσφερόμενων υπηρεσιών σε πολίτες και επιχειρήσεις (περιλαμβανομένων και των e-συναλλαγών) θα υπάρξει ειδική παρέμβαση για τους νησιωτικούς δήμους που θα αντιμετωπίζει τα ιδιαίτερα γεωγραφικά χαρακτηριστικά και τις ιδιαιτερότητές τους, καθώς και τις επιπτώσεις τους στην εξυπηρέτηση του πολίτη.

Το Εθνικό Στρατηγικό Πλαίσιο Αναφοράς 2007 – 2013 μας δίνει, ίσως για τελευταία φορά, σημαντικές ευκαιρίες για Κοινωνική Ανάπτυξη που θα αφορά σε όλους τους πολίτες, χωρίς αποκλεισμούς. Θα πρέπει να λειτουργήσουμε όμως με έναν τρόπο, έτσι ώστε παίρνοντας μαθήματα από τις μέχρι σήμερα εμπειρίες να μην αντιμετωπίσομε την ευκαιρία αυτή, ως μια αφορμή απορρόφησης πόρων αλλά ως μια διαδικασία διοικητικής αλλαγής και τομών που είναι παραπάνω από αναγκαίες για τη Χώρα.
Η περιφερειακή ανάπτυξη δεν μπορεί να επιτευχθεί χωρίς την ύπαρξη ισχυρών Δήμων που θα λειτουργούν αποτελεσματικά και με δημοκρατικές διαδικασίες.  Αυτή είναι και η αναγκαία συνθήκη για να επιτύχουμε την πραγματική σύγκλιση με τους Ευρωπαίους Εταίρους μας. Με αυτούς τους στόχους και τις προοπτικές θέλουμε να συνεργασθούμε μαζί σας γι’ αυτές τις αλλαγές που απαιτούν τόλμη αλλά και συναίνεση.

